# Bonrepòs i Mirambell

Bonrepòs i Mirambell és un municipi del País Valencià situat a la comarca de l'Horta Nord.

## Geografia

L'escàs terme municipal, d'1 km², està situat en l'Horta de València. La seua superfície és totalment plana amb un lleuger pendent de nord-oest a sud-est sense que hi haja cap accident geogràfic. El barranc del Carraixet marca el límit del municipi per l'oest i el sud. A la banda de llevant hi ha l'antiga carretera de Barcelona.
El principal nucli de població és el poble de Bonrepòs, situat en el marge esquerre del barranc de Carraixet; el caseriu de Mirambell forma quasi un sol nucli urbà amb Bonrepòs, i existix població disseminada per diverses alqueries.

### Clima

El clima és mediterrani; els vents dominants són els del nord, ponent i llevant, sent el llevant el que provoca les pluges, generalment de la primavera d'hivern a la primavera d'estiu.

### Límits

Limita amb Almàssera, Tavernes Blanques, la pedania valenciana de Cases de Bàrcena, València i Vinalesa.

### Accés

La manera més senzilla d'arribar des de la ciutat de València és per mitjà de la carretera CV-300 o antiga nacional N-340 també coneguda com la carretera de Barcelona.

## Història

L'origen de la població és l'alqueria musulmana de Bonrepòs, que, després de la conquesta, per part de Jaume I va passar a ser territori de reialenc. Prop d'aquella alqueria es trobava el caseriu de Mirambell, que va ser poblat per moriscs fins a la seua expulsió del Regne de València el 1609.
L'any 1472, Joan II dona les terres de Bonrepòs a Francesc Jardí de Menaguerra. Durant el segle xvi es produïxen diversos canvis de propietaris i passa a les mans dels Montoliu i els Mirasol i Talamantes. En 1574, Bonrepòs se segrega de la parròquia de Carpesa depenent d'ella Mirambell i les Cases de Bàrcena.
Finalment, amb l'augment demogràfic del segle xx s'unifiquen els nuclis de població de Bonrepòs i de Mirambell.

## Demografia

Evolució demogràfica :
| 1900 | 1910 | 1920 | 1930 | 1940 | 1950 | 1960 | 1970 | 1981 | 1991 | 2000 | 2005 | 2006 | 2007 | 2011 |
| 643 | 727 | 820 | 1.010 | 1.361 | 1.308 | 1.613 | 1.754 | 2.701 | 2.536 | 2.283 | 2.735 | 2.870 | 3.047 | 3.334 |

## Economia

L'economia de la localitat ha estat dedicada tradicionalment de l'agricultura. El cent per cent dels cultius són de regadiu. Amb tot, al llarg del segle xx han sorgit diverses indústries lleugeres. Hi ha bestiar boví, porcí i diverses granges avícoles. Hi funciona una fàbrica d'adobs.

## Política i govern
### Composició de la Corporació Municipal

El Ple de l'Ajuntament està format per 11 regidors. En les eleccions municipals de 26 de maig de 2019 foren elegits 5 regidors del Partit Socialista del País Valencià (PSPV-PSOE), 3 del Partit Popular (PP) i 3 de Compromís per Bonrepós i Mirambell (Compromís).
Eleccions municipals de 26 de maig de 2019 - Bonrepòs i Mirambell :
| Candidatura | Candidatura | Candidatura | Cap de llista | Vots | Vots | Regidors |
| | Partit Socialista del País Valencià-PSOE | | Rubén Rodríguez Navarro | 783 | 40,24% | 5 (+2) |
| | Partit Popular | | Fernando Traver Sanchis | 602 | 30,94% | 3 (-2) |
| | Compromís per Bonrepós i Mirambell | | Rosella Antolí Santolaria | 451 | 23,18% | 3 |
| | Altres candidatures | | | 99 | 5,09% | 0 |
| | Vots en blanc | | | 11 | 0,57% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 1.946 | 100 % | 11 |
| | Vots nuls | Vots nuls | Vots nuls | 13 | 0,67% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 1.959 | 72,45%** | |
| Abstenció | Abstenció | Abstenció | Abstenció | 745* | 27,55%** | |
| Total cens electoral | Total cens electoral | Total cens electoral | Total cens electoral | 2.704* | 100 %** | |
| Alcalde: Rubén Rodríguez Navarro (PSPV) (05/07/2019) Per ser la llista més votada, després de no haver obtingut majoria absoluta dels regidors (5 de PSPV) |||||||
| Fonts: JEC, JEZ València. M. Interior, Periòdic Ara (* No són vots sinó electors. ** Percentatge respecte del cens electoral.) |||||||

### Alcaldes

Des de 2019 l'alcalde de Bonrepòs i Mirambell és Rubén Rodríguez Navarro del PSPV, qui ja va ser alcalde entre 2015 i 2017.
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Juan Santiago Folguera Morón | Independent | 19/04/1979 | -- |
| 1983–1987 | Vicenta Bosch Palanca | PSPV-PSOE | 28/05/1983 | -- |
| 1987–1991 | Vicenta Bosch Palanca | PSPV-PSOE | 30/06/1987 | -- |
| 1991–1995 | Vicenta Bosch Palanca | PSPV-PSOE | 15/06/1991 | -- |
| 1995–1999 | Vicenta Bosch Palanca | PSPV-PSOE | 17/06/1995 | -- |
| 1999–2003 | Vicenta Bosch Palanca | PSPV-PSOE | 03/07/1999 | -- |
| 2003–2007 | Vicenta Bosch Palanca Maria Josep Amigó Laguarda | PSPV-PSOE Bloc-EV | 14/06/2003 31/10/2004 | Moció de censura PP+Bloc-EV -- |
| 2007–2011 | Vicenta Bosch Palanca Jesús Raga Ros | PSPV-PSOE PSPV-PSOE | 16/06/2007 17/04/10 | Defunció (30/12/2009) -- |
| 2011–2015 | Fernando Traver Sanchis | PP | 11/06/2011 | -- |
| 2015–2019 | Rubén Rodríguez Navarro Rosella Antolí Santolària | PSPV-PSOE Compromís | 13/06/2015 17/06/2017 | Pacte de govern -- |
| 2019-2023 | Rubén Rodríguez Navarro Raquel Ramiro Pizarroso | PSPV-PSOE PSPV-PSOE | 05/07/2019 11/09/2020 | Dimissió -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

## Monuments

* Ermita de Sant Joan de Mirambell. Construïda durant el segle xvii, possiblement sobre el solar de la mesquita de l'antiga moreria, hi destaca el terra de mosaic Nolla i una talla barroca de Jesús xiquet que es conserva a la sagristia.
* Església del Pilar de Bonrepòs. Construïda en la segona meitat del segle xviii, destaca l'esvelt campanar de tres cossos i cupuleta. Decoració barroca amb olis sobre tela en ovals disposats sobre els arcs d'accés a les capelles. Il·luminació mitjançant vitralls de factura moderna. S'hi conserva una creu processional del segle xviii amb lignum crucis.

## Festes i celebracions

Les Festes Majors se celebren a l'octubre (paelles, calderes, correfocs i diverses activitats lúdiques). Al juny se celebren les Festes de Sant Joan a Mirambell, amb l'estimulant sopar a la fresca de la Tomatà.

## Poblacions agermanades

* Roccastrada (Toscana, Itàlia) des de març del 2006

## Notes

* ↑ També participaren a les eleccions de 2015: Ciutadans - Partit de la Ciutadania (Cs) (99 vots, 5,09%).

## Referències

* ↑ Ros, M.J «Rubén Rodríguez, investido alcalde de Bonrepòs con los votos del PSOE». www.elperiodicodeaqui.com, 08-07-2019.
* 1 2 Hinarejos Pereira, Carlos (Secretari Interventor) «Ajuntament en Ple. Sessió extraordinària constitutiva». www.bonreposimirambell.es, 05-07-2019.
* ↑ Junta Electoral Central «Resolución de 17 de septiembre de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Toledo, Valencia, Valladolid, Zamora, Zaragoza, Ceuta y Melilla». Butlletí Oficial de l'Estat, 235, 30-09-2019, pàg. 107.503 [Consulta: 29 abril 2020].
* ↑ Junta Electoral de la Zona de València «Edicto de la Junta Electoral de Zona de Valencia sobre candidaturas proclamadas para las Elecciones Locales 2019» (pdf) (en castellà). Butlletí Oficial de la Província de València. Diputació Provincial de València [València], 82, 30-04-2019, pàg. 93 [Consulta: 16 juny 2019].
* ↑ Ministeri de l'Interior. Govern d'Espanya. «Resultats provisionals - Eleccions locals 2019». Arxivat de l'original el 25 de juny 2019. [Consulta: 26 abril 2020].
* ↑ Ara. «Eleccions municipals 2019. Resultats a Bonrepós i Mirambell», 26-05-2019. [Consulta: 16 juny 2019].
* ↑ Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Bonrepòs i Mirambell. Històric de Govern Local». Portal d'informació ARGOS. [Consulta: 1r setembre 2015].
* ↑ http://www.cult.gva.es/dgpa/brl/Detalles_brl.asp?
* ↑ «Fitxa BRL: Iglesia Parroquial de Nuestra Señora del Pilar» (en castellà). Cult.gva.es. [Consulta: gener 2016].
* ↑ «Parròquia de la Mare de Déu del Pilar». Campaners.com. [Consulta: gener 2016].

## Enllaços externs

* Ajuntament de Bonrepòs i Mirambell.
* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.
* Pàgina de l'Agrupació local del PSPV-PSOE de Bonrepòs i Mirambell Arxivat 2017-09-12 a Wayback Machine..
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..